5 Sa mathomo-thomo potšišo yeo e re ruta gore Modimo o na le leina. Ga se ra swanela go tšea therešo ye e bonolo gabohwefo. Lega go le bjalo, ba bantši ba e tšea gabohwefo. Leina la Modimo le le mo hlaolago le tlošitšwe diphetolelong tše dintši tša Beibele gomme sebakeng sa lona gwa tsenywa direto tše bjalo ka “Morena” le “Modimo.” Ye ke e nngwe ya dilo tše di nyamišago kudu le tšeo di lešago dihlong kudu tšeo di dirilwego ka leina la bodumedi. Go ba gona, selo sa pele seo o se dirago ge o gahlana le motho yo mongwe ke sefe? Na ga o mmotšiše leina la gagwe? Go bjalo le ka go tseba Modimo. Ga se motho yo a se nago leina, yo a lego kgole, yo a ka se kego a tsebja goba go kwešišwa. Gaešita le ge a sa bonagale, ke motho gomme o na le leina—Jehofa.